钦定古今图书集成/理学汇编/文学典/第116卷 > 王一翥
## 钦定古今图书集成/理学汇编/文学典/第116卷 > 王一翥

按《黄州府志》：“一翥，字子云，黄冈贵公子也。父追皋，靖
节黔中，赐祭荫。子云不屑屑于任子官，思以大用。性
类嵇阮，才亦与两人相颉顽顿。至崇祯庚午，始举于
乡。于时科名仕籍，粪壤充帷，故子云视公车令为岐
路，隐于庐山，寻为绿林所闯，籯箧典籍无遗者。还寓
巴江，闭门著述，家益贫，学益富。文宗西汉，诗本《风》《骚》”，
天下莫不知有王子云也。宦楚者必先访王子云，子
云一切以恢谐应之，敬者愈笃。与人寤笑，多危苦之
言。君子知其忠孝，愤懑致爱慕焉。庶母老且瞽，菽水
必诚。子云属纩之日，郡邑赗赙，邑人争为敛葬，道路
咸垂涕。而纼墓在巴江里许，诗文惜散逸不传。